**ΣΥΜΒΑΣΗ ΕΧΕΜΥΘΕΙΑΣ-ΕΜΠΙΣΤΕΥΤΙΚΟΤΗΤΑΣ & ΠΡΟΣΤΑΣΙΑΣ ΠΡΟΣΩΠΙΚΩΝ ΔΕΔΟΜΕΝΩΝ**

Στη Θεσσαλονίκη σήμερα την ……………. μεταξύ των συμβαλλομένων:

1. Αφενός του Νομικού Προσώπου Δημοσίου με την επωνυμία ΑΡΙΣΤΟΤΕΛΕΙΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ (καλουμένου εφεξής χάριν συντομίας «ΑΠΘ») και
2. Αφετέρου του/της ……… (καλουμένου εφεξής χάριν συντομίας «ο/η Αντισυμβαλλόμενη/ος-η),

**Και από κοινού καλούμενοι «οι Συμβαλλόμενοι»:**

Σε συνέχεια της από …………………….κύριας σύμβασης εργασίας ορισμένου/αορίστου χρόνου μεταξύ των παραπάνω Συμβαλλομένων και της οποίας η παρούσα συνιστά παράρτημα και

**Λαμβάνοντας υπόψη ότι:**

Από τις 25 Μαΐου 2018 ετέθη σε εφαρμογή ο Κανονισμός (ΕΕ) 2016/679 του ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 27ης Απριλίου 2016 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα (Γενικός Κανονισμός για την Προστασία Δεδομένων) (εφεξής Κανονισμός),

**Σύμφωνα με τον Κανονισμό και για τους σκοπούς της παρούσας νοούνται ως:**

«**Δεδομένα προσωπικού χαρακτήρα**»: κάθε πληροφορία που αφορά ταυτοποιημένο ή ταυτοποιήσιμο φυσικό πρόσωπο

«**Ευαίσθητα προσωπικά δεδομένα ή δεδομένα ειδικών κατηγοριών**»: τα προσωπικά δεδομένα που αφορούν φυλετική ή εθνοτική καταγωγή, πολιτικά φρονήματα, θρησκευτικές ή φιλοσοφικές πεποιθήσεις, συμμετοχή σε συνδικαλιστική οργάνωση, γενετικά δεδομένα, βιομετρικά δεδομένα με σκοπό την αδιαμφισβήτητη ταυτοποίηση προσώπου, δεδομένα που αφορούν την υγεία, σεξουαλική ζωή φυσικού, γενετήσιο προσανατολισμό, ποινικές καταδίκες και αδικήματα

**«Δεδομένα που αφορούν την υγεία»:** οι πληροφορίες «που σχετίζονται με τη σωματική ή ψυχική υγεία ενός φυσικού προσώπου, περιλαμβανομένης της παροχής υπηρεσιών υγειονομικής φροντίδας, τα οποία αποκαλύπτουν πληροφορίες σχετικά με την κατάσταση της υγείας του» [άρθρο 4 (15) Γενικού Κανονισμού Προστασίας Δεδομένων]. Τα δεδομένα που αφορούν την υγεία περιλαμβάνουν «πληροφορίες σχετικά με το φυσικό πρόσωπο που συλλέγονται κατά την εγγραφή για υπηρεσίες υγείας και κατά την παροχή αυτών όπως αναφέρεται στην Οδηγία 2011/24/ΕΕ προς το εν λόγω φυσικό πρόσωπο». Τέτοιες πληροφορίες μπορεί να είναι ένας αριθμός, ένα σύμβολο ή ένα χαρακτηριστικό ταυτότητας που αποδίδεται σε φυσικό πρόσωπο με σκοπό την πλήρη ταυτοποίηση του φυσικού προσώπου για σκοπούς υγείας, πληροφορίες που προκύπτουν από εξετάσεις ή αναλύσεις σε μέρος ή ουσία του σώματος, μεταξύ άλλων από γενετικά δεδομένα και βιολογικά δείγματα και κάθε πληροφορία, παραδείγματος χάριν, σχετικά με ασθένεια, αναπηρία, κίνδυνο ασθένειας, ιατρικό ιστορικό, κλινική θεραπεία ή τη φυσιολογική ή βιοϊατρική κατάσταση του υποκειμένου των δεδομένων, ανεξαρτήτως πηγής, παραδείγματος χάριν, από ιατρό ή άλλο επαγγελματία του τομέα της υγείας, νοσοκομείο, ιατρική συσκευή ή διαγνωστική δοκιμή in vitro.

«**Υποκείμενο των δεδομένων**»: το ταυτοποιήσιμο φυσικό πρόσωπο του οποίου η ταυτότητα μπορεί να εξακριβωθεί, άμεσα ή έμμεσα, ιδίως μέσω αναφοράς σε αναγνωριστικό στοιχείο ταυτότητας, όπως όνομα, σε αριθμό ταυτότητας, σε δεδομένα θέσης, σε επιγραμμικό αναγνωριστικό ταυτότητας ή σε έναν ή περισσότερους παράγοντες που προσιδιάζουν στη σωματική, φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του εν λόγω φυσικού προσώπου,

«**Επεξεργασία**»: κάθε πράξη ή σειρά πράξεων που πραγματοποιείται με ή χωρίς τη χρήση αυτοματοποιημένων μέσων, σε δεδομένα προσωπικού χαρακτήρα ή σε σύνολα δεδομένων προσωπικού χαρακτήρα, όπως η συλλογή, η καταχώριση, η οργάνωση, η διάρθρωση, η αποθήκευση, η προσαρμογή ή η μεταβολή, η ανάκτηση, η αναζήτηση πληροφοριών, η χρήση, η κοινολόγηση με διαβίβαση, η διάδοση ή κάθε άλλη μορφή διάθεσης, η συσχέτιση ή ο συνδυασμός, ο περιορισμός, η διαγραφή ή η καταστροφή,

«**Υπεύθυνος Επεξεργασίας**»: το φυσικό ή νομικό πρόσωπο, η δημόσια αρχή, η υπηρεσία ή άλλος φορέας που, μόνα ή από κοινού με άλλα, καθορίζουν τους σκοπούς και τον τρόπο της επεξεργασίας δεδομένων προσωπικού χαρακτήρα· όταν οι σκοποί και ο τρόπος της επεξεργασίας αυτής καθορίζονται από το δίκαιο της Ένωσης ή το δίκαιο κράτους μέλους, ο υπεύθυνος επεξεργασίας ή τα ειδικά κριτήρια για τον διορισμό του μπορούν να προβλέπονται από το δίκαιο της Ένωσης ή το δίκαιο κράτους μέλους,

«**Εκτελών επεξεργασία»**: το φυσικό ή νομικό πρόσωπο, η δημόσια αρχή, η υπηρεσία ή άλλος φορέας που επεξεργάζεται δεδομένα προσωπικού χαρακτήρα για λογαριασμό του υπευθύνου της επεξεργασίας,

**«Υπεργολάβος (επεξεργασίας)»:** το φυσικό ή νομικό πρόσωπο στο οποίο ανατίθεται από ή για λογαριασμό του εκτελούντα επεξεργασία να επεξεργάζεται προσωπικά δεδομένα για λογαριασμό του υπευθύνου επεξεργασίας στο πλαίσιο της κύριας σύμβασης,

**«Παραβίαση δεδομένων προσωπικού χαρακτήρα**»: η παραβίαση της ασφάλειας που οδηγεί σε τυχαία ή παράνομη καταστροφή, απώλεια, μεταβολή, άνευ άδειας κοινολόγηση ή πρόσβαση δεδομένων προσωπικού χαρακτήρα που διαβιβάστηκαν, αποθηκεύτηκαν ή υποβλήθηκαν κατ' άλλο τρόπο σε επεξεργασία,

**«Κύρια σύμβαση»: η αρχική σύμβαση** που έχει υπογραφεί μεταξύ του ΑΠΘ (υπευθύνου επεξεργασίας) και του αντισυμβαλλομένου/εκτελούντα επεξεργασία, η οποία έχει ως αντικείμενο την ………………………… και προϋποθέτει ή συνεπάγεται την επεξεργασία δεδομένων προσωπικού χαρακτήρα.

Περαιτέρω για τους σκοπούς της παρούσας διευκρινίζεται ότι :

«Εμπιστευτικές Πληροφορίες» αποτελούν : κάθε πληροφορία ή δεδομένα της που λαμβάνει γνώση η/ο Αντισυμβαλλόμενη/ος στο πλαίσιο του Σκοπού, περιλαμβανομένων, χωρίς περιορισμό, των προσωπικών δεδομένων, των βάσεων δεδομένων που διαχειρίζεται το ΑΠΘ, του περιεχομένου αυτών, ιδεών, ευρημάτων, έρευνας, προδιαγραφών, διαδικασιών, τεχνικών, αλγορίθμων, αρχιτεκτονικών, τεχνογνωσίας, εφευρέσεων, ευρεσιτεχνιών, σχεδιασμού, σχεδίων, σχηματισμών, κειμένων, εγχειριδίων, εκθέσεων, φωτογραφιών, δειγμάτων, προγραμμάτων, πηγαίου κώδικα, πρωτοτύπων, λιστών ασθενών, οικονομικών στοιχείων ή εργασιών σε εξέλιξη, είτε οι πληροφορίες αυτές αποκαλύπτονται άμεσα είτε έμμεσα, ασχέτως της μορφής ή του μέσου, προφορικά, οπτικά ή ηλεκτρονικά ή και έγγραφα, περιλαμβανομένων χωρίς περιορισμό οποιουδήποτε γραπτού ή εκτυπωμένου κειμένου, δειγμάτων, ή οποιασδήποτε μορφής αποκάλυψη τέτοιων Εμπιστευτικών Πληροφοριών που επιλέγει το ΑΠΘ κατά τη διάρκεια της παρούσας σύμβασης.

Στις Εμπιστευτικές Πληροφορίες συγκαταλέγονται επίσης οι πληροφορίες που χαρακτηρίζονται ως εμπιστευτικές ή απόρρητες από το ΑΠΘ αλλά και από την κοινή λογική και πείρα για γεγονότα ή πληροφορίες, των οποίων λαμβάνει γνώση η/ο Αντισυμβαλλόμενη/ος κατά την εκτέλεση των καθηκόντων του ή επ΄ ευκαιρία αυτών.

**Ήδη με την παρούσα αναγνωρίζουν, συμφωνούν και αποδέχονται αμοιβαία τα εξής:**

1. **ΥΠΟΧΡΕΩΣΕΙΣ ΑΝΤΙΣΥΜΒΑΛΛΟΜΕΝΟΥ**
   1. Η/Ο Αντισυμβαλλόμενη/ος προβαίνει στην επεξεργασία δεδομένων προσωπικού χαρακτήρα στο πλαίσιο της (κύριας) σύμβασης που έχει συνάψει με το ΑΠΘ και για τους σκοπούς της σύμβασης εργασίας/έργου, που έχει συμφωνηθεί μεταξύ του ΑΠΘ και του αντισυμβαλλομένου. Κάθε άλλη επεξεργασία των δεδομένων προσωπικού χαρακτήρα, με οποιοδήποτε τρόπο και μορφή δεν επιτρέπεται, εκτός εάν η επεξεργασία αυτή είναι απαραίτητη βάσει σχετικής εντολής της/του προϊσταμένης/προϊσταμένου.
   2. Η/Ο Αντισυμβαλλόμενη/ος επεξεργάζεται τα δεδομένα προσωπικού χαρακτήρα για λογαριασμό του ΑΠΘ και μόνο βάσει συγκεκριμένων εντολών αυτού, όπως ορίζεται στην κύρια σύμβαση και στην παρούσα.
   3. Οι εντολές αυτές αναφέρονται ιδίως στο αντικείμενο, τον σκοπό, τη φύση και τη διάρκεια της επεξεργασίας, το είδος των δεδομένων προσωπικού χαρακτήρα και τις κατηγορίες των υποκειμένων των δεδομένων και μπορεί να δίδονται άπαξ ή κατά περίπτωση και είναι έγγραφες ή προφορικές.
   4. Οι εντολές υπόκεινται σε τροποποίηση από το ΑΠΘ ύστερα από έγκαιρη ενημέρωση του αντισυμβαλλομένου.
   5. Ο Αντισυμβαλλόμενη/ος οφείλει να τηρεί τα εφαρμοζόμενα από το ΑΠΘ τεχνικά και οργανωτικά μέτρα ασφαλείας, την πολιτική προστασίας και κάθε σχετική οδηγία του ΑΠΘ για την προστασία της εμπιστευτικότητας, της ακεραιότητας και της διαθεσιμότητας των προσωπικών δεδομένων. Εφόσον για την εκπλήρωση του Σκοπού απαιτηθεί η/ο Αντισυμβαλλόμενη/ος να αποκτήσει πρόσβαση σε πλήρη ή ψευδωνυμοποιημένα προσωπικά δεδομένα, που περιέχονται στις βάσεις δεδομένων του ΑΠΘ, ρητά διευκρινίζεται ότι η χρήση τους είναι επιτρεπτή μόνο στα πλαίσια του Σκοπού.
   6. Η/Ο Αντισυμβαλλόμενη/ος υποχρεούται να τηρεί στο πλαίσιο της παρούσας σύμβασης τις διατάξεις της κείμενης νομοθεσίας για την προστασία των Προσωπικών Δεδομένων (Κανονισμός (ΕΕ) 2016/679, Ν.2472/97, N.3471/06). Απαγορεύεται η επεξεργασία των δεδομένων προσωπικού χαρακτήρα χωρίς τη ρητή συγκατάθεση του υποκειμένου των δεδομένων πλην των ρητών εξαιρέσεων του Κανονισμού (ΕΕ) 2016/679. Απαγορεύεται η διαβίβαση ή η επεξεργασία των δεδομένων προσωπικού χαρακτήρα εκτός ΑΠΘ.
   7. Η/Ο Αντισυμβαλλόμενη/ος με την παρούσα έλαβε γνώση και αποδέχεται χωρίς επιφύλαξη τις πολιτικές ασφαλείας του ΑΠΘ και δεσμεύεται να συμμορφώνεται με τους όρους αυτής, του παρόντος επέχοντος και θέση απόδειξης. Η/Ο Αντισυμβαλλόμενη/ος επιπλέον οφείλει να τηρεί τα εφαρμοζόμενα από το ΑΠΘ τεχνικά και οργανωτικά μέτρα και κάθε σχετική οδηγία του ΑΠΘ για την προστασία της εμπιστευτικότητας, της ακεραιότητας και της διαθεσιμότητας των Εμπιστευτικών Πληροφοριών.
   8. Η/Ο Αντισυμβαλλόμενη/ος αναλαμβάνει την υποχρέωση να ενημερώνει εκ των προτέρων και εγκαίρως το ΑΠΘ σε περίπτωση αναγκαιότητας διαβίβασης δεδομένων προσωπικού χαρακτήρα σε τρίτη χώρα ή διεθνή οργανισμό.
   9. Η/Ο Αντισυμβαλλόμενη/ος οφείλει να τηρεί εχεμύθεια για θέματα, που χαρακτηρίζονται ως απόρρητα από το ΑΠΘ αλλά και από την κοινή λογική και πείρα για γεγονότα ή πληροφορίες, των οποίων λαμβάνει γνώση κατά την εκτέλεση των καθηκόντων του ή επ΄ευκαιρία αυτών.
   10. Ύστερα από τη λύση της κύριας σύμβασης για οποιοδήποτε λόγο, η/ο Αντισυμβαλλόμενη/ος προβαίνει στην έγγραφη ενημέρωση του ΑΠΘ σχετικά με διαγραφή/καταστροφή/αποθήκευση των δεδομένων προσωπικού χαρακτήρα, του αρχείου που τηρούσε η/ο ίδια/ίδιος σε έντυπη ή ψηφιακή μορφή.
   11. Μετά τη λήξη ή την καταγγελία της σύμβασης αυτής για οποιοδήποτε λόγο, η/ο Αντισυμβαλλόμενη/ος υποχρεούνται να διατηρεί εμπιστευτικές τις Εμπιστευτικές Πληροφορίες των οποίων έλαβε γνώση πριν τη λήξη ή την καταγγελία σύμφωνα με τους όρους της σύμβασης αυτής για επιπλέον περίοδο δέκα (10) ετών.
   12. Η παρούσα σύμβαση διέπεται από το Ελληνικό Δίκαιο. Κάθε διαφορά ή αξίωση και για οποιοδήποτε λόγο αυτές ανακύπτουν, περιλαμβανομένων ενδεικτικά των διενέξεων αναφορικά με την ύπαρξη, την ισχύ, την ερμηνεία και τη λύση της παρούσας σύμβασης, αρμόδια για την επίλυσή τους είναι τα δικαστήρια της Θεσσαλονίκης.
   13. Η/Ο Αντισυμβαλλόμενη/ος λαμβάνει ιδιαιτέρως υπόψη τη φύση της επεξεργασίας δεδομένων προσωπικού χαρακτήρα και τους κινδύνους που προκύπτουν από ή σε σχέση με αυτή, όπως η τυχαία ή παράνομη καταστροφή, απώλεια, μεταβολή, άνευ αδείας κοινοποίηση δεδομένων προσωπικού χαρακτήρα ή η μη εξουσιοδοτημένη πρόσβαση σε αυτά, η οποία θα μπορούσε να οδηγήσει σε σωματική, υλική ή μη υλική βλάβη και οφείλει να αναλαμβάνει όλα τα απαραίτητα μέτρα για την αποτροπή αυτών στο μέτρο που αυτά αντιστοιχούν στο αντικείμενο εργασίας του.
   14. Η/Ο Αντισυμβαλλόμενη/ος οφείλει να ενημερώνει εγγράφως και χωρίς υπαίτια καθυστέρηση το ΑΠΘ για κάθε ερώτημα, παράπονο, καταγγελία ή αιτήματα, που σχετίζονται με την άσκηση δικαιωμάτων που λαμβάνει από υποκείμενα των δεδομένων
   15. Η/Ο Αντισυμβαλλόμενη/ος υποχρεούται να συνδράμει το ΑΠΘ στη συμμόρφωση προς τις υποχρεώσεις για την ασφάλεια των δεδομένων προσωπικού χαρακτήρα.
   16. Η/Ο Αντισυμβαλλόμενη/ος υποχρεούται να ενημερώσει εγγράφως ή με τον πλέον πρόσφορο κατά περίπτωση τρόπο το ΑΠΘ για κάθε περιστατικό παραβίασης δεδομένων προσωπικού χαρακτήρα και να παρέχει σε αυτό όλες τις απαραίτητες πληροφορίες (φύση της παραβίασης, κατηγορίες δεδομένων, εκτιμώμενος αριθμός επηρεαζόμενων υποκειμένων των δεδομένων, εκτιμώμενες κ.α.) για την αντιμετώπιση της παραβίασης και τη διαχείριση των σχετικών ζητημάτων. Η ενημέρωση θα πρέπει να πραγματοποιείται χωρίς υπαίτια καθυστέρηση και το αργότερο εντός δώδεκα ωρών από το χρονικό σημείο κατά το οποίο έλαβε γνώση της παραβίασης δεδομένων προσωπικού χαρακτήρα.
2. **ΕΥΘΥΝΗ ΑΝΤΙΣΥΜΒΑΛΛΟΜΕΝΟΥ**
   1. Η μη τήρηση της παρούσας από τον Αντισυμβαλλόμενο παρέχει στο ΑΠΘ το δικαίωμα να ζητήσει με κάθε νόμιμο μέσο την άρση κάθε παραβίασης, πλήρη αποζημίωση καθώς και να καταγγείλει άμεσα την κύρια σύμβαση, που συνδέει τον Αντισυμβαλλόμενο με το ΑΠΘ με τη ρητή επιφύλαξη κάθε άλλου δικαιώματος του τελευταίου.
   2. Εάν το ΑΠΘ υποχρεωθεί να καταβάλει αποζημίωση για τη ζημία, που προκάλεσε ο Αντισυμβαλλόμενη/ος στο υποκείμενο των δεδομένων, το ΑΠΘ δικαιούται να ζητήσει από τον Αντισυμβαλλόμενο το ποσό της αποζημίωσης, που αντιστοιχεί στο μέρος της ευθύνης του Αντισυμβαλλομένου λόγω της ζημίας που προκλήθηκε υπαιτίως από τον τελευταίο.
3. **ΕΝΑΡΞΗ ΙΣΧΥΟΣ- ΔΙΑΡΚΕΙΑ- ΛΗΞΗ-ΓΕΝΙΚΟΙ ΟΡΟΙ**
   1. Η παρούσα σύμβαση τίθεται σε ισχύ και παράγει έννομα αποτελέσματα από την ημερομηνία υπογραφής της.
   2. Η σύμβαση παραμένει σε ισχύ για όσο χρόνο διαρκεί η κύρια σύμβαση είναι εν ισχύ και τερματίζεται με τον τερματισμό της κύριας σύμβασης μεταξύ των Συμβαλλομένων.
   3. Σε περίπτωση που οποιοσδήποτε όρος της παρούσας σύμβασης κηρυχθεί ανίσχυρος ή ανεφάρμοστος, οι υπόλοιποι όροι παραμένουν σε πλήρη ισχύ παράγοντας δικαιώματα και υποχρεώσεις.
   4. Σε σχέση με οποιαδήποτε διένεξη, διαφορά ή αξίωση και για οποιοδήποτε λόγο αυτές ανακύπτουν, περιλαμβανομένων ενδεικτικά των διενέξεων αναφορικά με την ύπαρξη, την ισχύ, την ερμηνεία και τη λύση της παρούσας σύμβασης, εφαρμοστέο είναι το ελληνικό δίκαιο και αρμόδια τα δικαστήρια της Θεσσαλονίκης.

Σε πίστωση των ανωτέρω συνετάχθη η παρούσα σε δύο (2) όμοια αντίτυπα, η οποία αφού αναγνώσθηκε, υπεγράφη από τους Συμβαλλόμενους, έλαβε δε έκαστος από ένα αντίτυπο.

**ΑΡΙΣΤΟΤΕΛΕΙΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ ΑΝΤΙΣΥΜΒΑΛΛΟΜΕΝΗ/ΟΣ**